SKRIFTLIG FORESPØRGSEL P-1985/00

af María Izquierdo Rojo (PSE) til Kommissionen

(8. juni 2000)

Om: Uansvarlighed og Spaniens risici i forbindelse med kogalskab

Den Europæiske Unions videnskabelige komité, som er det øverste organ, der har til opgave at følge udviklingen af bovin spongiform encephalopati (BSE), har udtalt, at Spanien som følge af sin import af kvæg fra Storbritannien befinder sig blandt de lande, hvor det er sandsynligt, at denne skadelige sygdom kan forekomme. Er der risiko for BSE-inficerede dyr i Spanien? Hvilket omfang har ovennævnte import haft? Hvilke foranstaltninger bør der træffes for at undgå denne risiko? Har der i Spanien været bekræftede tilfælde af BSE? Er Kommissionen klar over, at der har rejst sig et ramaskrig i det spanske ministerium over denne EU-rapport, som det betegner som uansvarlig?

Svar afgivet på Kommissionens vegne af David Byrne

(17. juli 2000)

1. og 2. Den rapport, som det ærede medlem henviser til, er et udkast til en rapport fra Den Videnskabelige Styringskomité, som på komitéens ønske er blevet offentliggjort på Internettet med en opfordring til, at man fremsætter nye faktuelle, videnskabelige oplysninger, før rapporten færdiggøres.

Spørgsmålet vedrørende risikoen for bovin spongiform encephalopathi i Spanien og den mest kritiske import til Spanien samt dennes størrelsesorden kan ikke besvares endegyldigt, før Den Videnskabelige Styringskomités endelige rapport om den geografiske risiko i Spanien er til rådighed.

3. Fjernelse og destruktion af specificeret risikomateriale fra dyr ved slagtningen er den vigtigste foranstaltning til beskyttelse af den offentlige sundhed, når det ikke kan udelukkes, at der slagtes dyr, som er smittet med BSE. Sådanne foranstaltninger er obligatoriske i alle medlemsstaterne fra den 1. oktober 2000. Fællesskabet har allerede gennemført andre foranstaltninger som f.eks. forbud mod brug af kød- og benmel af pattedyr i foder til drøvtyggere, tilstrækkelig varmebehandling af kød- og benmel i foder til andre dyrearter samt forbud mod eksport af levende kvæg og oksekødsprodukter fra lande, som har en høj forekomst af BSE. Ydermere øges overvågningen af BSE i alle medlemsstaterne med indførelsen af hurtige obduktionstest pr. 1. januar 2001.

4. Der er ingen bekræftede tilfælde af BSE i Spanien.

5. Kommissionen er bekendt med, at det spanske ministerium har betegnet rapporten som uansvarlig. Kommissionen ønsker at understrege, at rapporten er udarbejdet af Den Videnskabelige Styringskomité, som blandt andet rådgiver Kommissionen i forbindelse med alle spørgsmål vedrørende overførbare spongiforme encephalopatier, herunder BSE. Dette organ er uafhængigt og dets arbejde er så gennemsigtigt som muligt, hvilket blandt andre Europa-Parlamentet har ønsket. For at give alle interesserede parter mulighed for at sammenligne de forskellige medlemsstaters vurderinger har Den Videnskabelige Styringskomité besluttet at offentliggøre udkastet til rapporterne samt en foreløbig udtalelse på Internettet. Komitéen har tilkendegivet, at den har til hensigt at tage hensyn til alle de kommentarer, den har modtaget før den 20. juni 2000, så længe de vedrører risikovurdering og ikke risikostyring. Kommissionen er bekendt med, at Den Videnskabelige Styringskomité har gjort offentliggørelsen til genstand for omfattende drøftelser. Komitéen nåede frem til den konklusion, at man skulle offentliggøre udkastet for at leve op til ansvaret vedrørende gennemsigtighed i dens arbejde.